ming030890/wiki-yue-high-quality huggingface dataset:
倖存偏誤

戰機倖存偏誤嘅想像圖；紅點表示「基地入面啲戰機身上有畀人打中過嘅部份」－出乎意料嘅係，基地入面啲戰機冇任何一架係駕駛艙畀人打中過嘅。
倖存偏誤（粵音：hang6 cyun4 pin1 m6；參見英文：survivorship bias），係認知偏誤一類，大難或篩選之中，偏向聽到倖存人事之說法，遇害嘅，不見光，無人理。如此偏見，係邏輯錯誤，往往得出錯嘅結論。由於聽倖存嘅經驗，令到聽者過份樂觀，失敗經驗完全忽畧。有時誤導大眾，倖存者都有同一特徵，有時可能係真，但亦有可能純粹巧合。
財經之上，往往只統計現存。如分析一眾公司表現，成功嘅公司長在，而失敗無咗嘅公司，分析就剔在外，到最尾，就偏向成功嘅公司。如投資基金表現，成功基金長在，而失敗基金會收起，或者合拼，結果睇嚟多數基金表現都好好。

歷史
喺二戰嗰時，有美軍嘅分析師試過研究戰機嘅裝甲，佢哋分析返空軍基地嘅戰機喺乜嘢部位畀敵人子彈打過（搜集數據），諗住畀敵人子彈打得多嘅部位就要加厚裝甲；結果發現，返到基地嘅戰機當中冇一架係駕駛艙畀敵人子彈打過嘅（好似附圖所示）；噉唔係表示駕駛艙唔使加厚裝甲，而係因為駕駛艙畀敵人打中嘅戰機根本唔會返到基地－駕駛艙畀敵人打中嘅戰機過唔到「生還」呢個甄選程序，令最後得到嘅數據望落好似反映「冇戰機嘅駕駛艙畀敵人打中過」噉。
葉萱

葉萱（英文：Yip Maple Ying Tung Huen，又名葉映彤，曾用韓文名：鄭秀晶，1994年3月21號—）係香港女畫家，喺加拿大出世，因為用受害人身份公開韓國攝理教教主鄭明析性侵女信徒嘅惡行同埋做咗香港藝人方力申太太而出名。

誤入攝理教
葉萱2011年17歲嗰陣同朋友、細妹喺香港銅鑼灣行街嗰陣，第一次見到攝理教教徒傳教，結果成功被招攬入教，返咗韓國加入教會。2018年到2021年間，佢畀鄭明析性侵犯17次，喺佢朋友提醒下終於醒覺攝理教係邪教，但因為未能夠即刻逃離，所以喺最後一次被性侵嗰陣錄音留低證據以便公開。

公開攝理教惡行
2022年3月16號，葉萱出席韓國一個記者會，公開自己受害人身份同被性侵嘅證據。之後佢又參與Netflix紀錄片《以神之名：信仰的背叛》（In the Name of God: A Holy Betrayal）嘅拍攝，並喺2023年3月3號首映。咁啱嗰陣香港傳媒嘅娛樂新聞報道緊藝人方力申識咗新女朋友Maple Yip，叫佢「氣質版馮盈盈」。有人發現兩個人疑似係同一個人，第二日方力申承認佢女朋友就係攝理教受害人，兩人會繼續發展，又會陪伴佢去韓國出庭。

感情生活
響2025年2月14號，方力申用Instagram宣布已經同佢結婚。
阻斷服務攻擊

分散式阻斷服務攻擊嘅圖解；由一部電腦控制好多部電腦，一齊通過互聯網攻擊目標伺服器。
阻斷服務攻擊（英文：denial-of-service attack，DoS attack）係一種網絡攻擊，指攻擊者搞到攻擊目標（好多時係一部伺服器）冇辦法通過互聯網向用家提供服務，例如係突然間係噉勁要求個目標伺服器做嘢，等個目標唔夠系統資源服務正常嘅用家。
分散式阻斷服務攻擊（distributed denial-of-service，DDoS），又叫洪水攻擊，顧名思義，係利用網上已俾攻擊者攻陷嘅電腦作為「人類」，向某一特定嘅目標電腦發動密集式嘅「接受服務」要求，藉此耗盡目標電腦嘅網絡資源同系統資源，搞到唔可以向正常請求嘅使用者提供服務。駭客透過將一個個「喪屍」又叫做「肉雞」組成喪屍網絡（即係Botnet），就可以發動大規模嘅DDoS/SYN洪水網絡攻擊，或者將「喪屍」組隊進行帶有利益嘅刷網站流量、Email郵件群發，癱瘓預定目標嘅受僱攻擊競爭對手等商業活動。

攻擊方式
DDoS攻擊透過大量合法嘅請求佔用大量網絡資源，可以達到癱瘓網絡嘅目的。呢種攻擊方式可分為以下幾種：透過令網絡過載來干擾甚至阻斷正常嘅網絡通訊。透過向伺服器送出大量請求，令伺服器超負荷。阻斷某一使用者存取伺服器。阻斷某服務同特定系統或個人嘅通訊。

SYN flood
SYN flood係一種駭客透過向伺服端發送虛假嘅包以欺騙伺服器嘅做法。即係將包中嘅原IP位址設定為不存在或不合法嘅數值。伺服器一收到該包就會返回接受請求包，但實際上呢個包永遠返唔到來源處嘅電腦。呢種做法都令伺服器必需開啟自己嘅監聽埠不斷等待，就浪費咗系統各方面嘅資源。

LAND attack
呢種攻擊方式同SYN floods差唔多，不過喺LAND attack攻擊包中嘅原位址同目標位址都係攻擊物件嘅IP。呢種攻擊會導致被攻擊嘅機器無窮迴圈，最終耗盡資源之後死機。

ICMP floods
ICMP floods 係透過向未良好設定嘅路由器發送廣播資訊佔用系統資源嘅做法。

ping of death
ping of death 係產生超過IP協定能夠容忍嘅封包數，若果系統冇檢查機制，就會死機。

TearDrop
每個資料要傳送前，該封包都會經過切割，每個小切割都會記錄位移嘅資訊，以便重組，但攻擊模式就係捏造位移資訊，造成重組時發生問題，造成錯誤。

Application level floods
同前面講嘅攻擊方式不同，Application level floods主要係針對應用軟件層，即係高於OSI。佢同樣係以大量消耗系統資源為目的，透過向IIS咁樣嘅網絡服務程式提出無節制嘅資源申請嚟迫害正常嘅網絡服務。
詹士韋伯太空望遠鏡

詹士韋伯太空望遠鏡（英文：James Webb Space Telescope，JWST）係一支紅外線太空望遠鏡，比老化緊嘅哈勃太空望遠鏡勁好多。NASA喺ESA同CSA幫助下起佢。佢原名係「下一代太空望遠鏡」（英文：Next Generation Space Telescope，NGST），2002年改咗做NASA第二任署長個名。支望遠鏡喺2021年12月25號升空。

任務
JWST嘅主要科學任務包括四樣：
搵宇宙大爆炸後第一批恆星同埋星系啲光。
研究星系形成同演化。
理解恆星同行星系統形成。
研究行星系統同生命之源。
因為紅移、塵障、光源低温一衆因素影響，太空望遠鏡觀察嘅波長係0.6到28微米嘅紅外線。為咗保證啲觀測唔受太陽同埋支望遠鏡自身發出嘅紅外線干擾，成支望遠鏡都要冷卻到50開爾文，即攝氏零下223度左右。所以，JWST會配備一把金屬（metallised）、可摺嘅巨型遮，可以攤開來擋來自太陽、地球同月球嘅紅外線。支望遠鏡會停响日地拉格朗日點L2，噉太陽、地球同月球總係喺佢同一邊。現計劃下，支望遠鏡會喺2021年3月喺法屬圭亞那坐阿里安五號火箭上L2點。質量預計係6.5公噸。試航約半年後，支望遠鏡會開始科學任務，至少五年，設計上亦容許延長。

光學
雖然JWST計劃只有哈勃一半質量，但佢塊主鏡（直徑6.5米嘅鈹反射鏡）就有大幾乎六倍嘅集光面。但噉樣直徑就會長過任何運載火箭，所以塊鏡要分成十八塊六角型鏡片，喺發射之後先攤開。開始時，靈敏嘅微摩打（micromotors）同一支波前感應器（英文：wavefront#Wavefront sensor）會校啱支鏡個位，之後就唔使點郁，唔同Keck（英文：Keck telescopes）之類嘅地面鏡噉需要時用英文：活動光學，羅馬拼音：active optics來抵消引力同埋風嘅影響。
Northrop Grumman Space Technology同NASA高達德太空飛行中心簽約，負責起支鏡。波航天技術公司（英文：Ball Aerospace & Technologies Corp.）係支鏡嘅主要光學承建者。但 NASA 驚住 Northrop Grumman Space Technology嘅英文簡寫「NGST」會溝亂，所以改叫成個計劃做詹姆士·韋伯太空望遠鏡。[未記出處或冇根據]支鏡共有十七塊分主鏡(?)（additional primary mirror segments）、副鏡、第三副鏡（tertiary mirrors）同埋士啤，將由渠嘅鈹鏡廠－－包括 Axsys, Brush Wellman, and Tinsley 一衆實驗室喺四年內（即2010年前）－－逐塊交畀波航天，跟住就會裝上一架好輕、已起好嘅(?)(actuated) 定位板（？）（strong-back assembly）來做功能同環境測試。
NASA 話渠地會加啲每粒三條人髪咁闊嘅微快門（microshutters）入JWST 架近紅外攝譜儀度。架攝譜儀嘅8 megapixel 紅外感光器之前會裝一陣列62,000 隻微快門。呢啲微快門會造出好似人咪埋眼（en:squinting）咁嘅較果：隔開一啲好光嘅星體，以聚焦響嘅黯嘅星同星系 。

現況
JWST 計劃重係喺概要設計階段（Phase B)）。2007年1月項斗劃會被獨立評估（NAR），以決定夠唔夠技術來進入下一階段----詳細設計階段（Phase C）。經過2005年8月開始嘅重新設計，項計劃已經喺2006年4月被人獨立評過。嗰次評審結論項計劃技術妥當，但NASA嘅撥款階段(?)（funding phasing）就要改過。2005年春發現開支增長太大，所以要重新計劃。重新計劃之下，砌埋同測試嘅工序都大改，開波推遲咗廿二個月到2013年，用來睇短過1.7毫米波嘅儀器亦都費事系統測試。其他嘢就無乜點改。
2005年5月預算中，整件嘢總共會使35億美0.6。

工程
NASA喺馬利蘭綠帶（Greenbelt, Maryland）嘅歌達太空飛行中心主持呢項太空天文臺計劃。JWST 嘅計劃科學人係約翰 C 馬他（en:John C. Mather）博士。洛斯普－格魯曼 太空技術喺主要承建者，渠地主持發展同埋砌埋架觀測站，包括架太空巴士（spacecraft bus）同埋把太陽傘。波航天en:Ball Aerospace & Technologies Corp. 受委托起架光學部件（OTE）, 。歌達太空飛行中心亦會負責提供綜合科研儀器模組（Integrated Science Instrument Module ，ISIM）。
綜合科研儀器模組有四樣嘢。近紅外線相機（NIRCam）係架紅外攝影架生，可覆蓋可見光「敏」邊（0.6毫米）至近紅外線（5微米）。佢重會擔當架觀測站嘅波前感應器，幫手控掣。而家亞里桑拿大學嘅Dr. Marcia Rieke 帶住一隊友起緊支近紅相機。工業嘅合伙係加里福尼亞Palo Alto 嘅 洛歇－馬田嘅先進技術中心(Advanced Technology Center) .
喺相同波段，架觀測站重可以攝譜。歐洲太空總署喺荷蘭 Noordwijk 嘅歐洲太空研究技術中心（ESTEC）起緊架近紅外線攝譜儀 (NIRSpec) ，參與者重有德國嘅 Astrium GmbH, Ottobrunn and Friedrichshafen同埋 嗰撻太空飛行中心；而計劃格致人係 比德 雅各信Peter Jakobsen博士。座觀測站亦有架中紅外儀（MIRI），由中紅外相機（mid-IR）同埋攝譜儀組成，負責中紅外波段（5－27毫米）。而家 NASA 同 一衆歐洲國家起緊架 MIRI；主持人係（亞里桑拿大學）嘅 Dr. George Rieke 同埋 Science and Technology Facilities Council (STFC)) 嘅 (愛丁堡聯合王國天文技術中心) 嘅 Dr. Gillian Wright。
微調導航感應器（FGS）由加拿大太空署起緊；主持人係加拿大域多利Dominion天體物理天文臺（英文：Dominion Astrophysical Observatory）嘅 Dr. John Hutchings。渠將會被用來穏定支鏡嘅視線。渠有舊校得嘅過濾模組（Tunable Filter module）來做1.5到5微米嘅天文窄帶成象（astronomical narrow-band imaging）。NIRCam 同 NIRSpec 嘅幾支紅外感應器都來自 Teledyne Imaging Sensors（以前叫 Rockwell Scientific Company）嘅影像部。
澳洲

澳洲（粵拼：ou3 zau1），全稱澳大利亞聯邦（英文：Commonwealth of Australia），俗稱「袋鼠國」，係南半球一個國。面積同美國本土差唔多大，全世界排第六，南半球排第二，大洋洲第一。澳洲係世界上最細嘅大陸（睇澳洲大陸），但亦係地球上最大嘅島，而又係唯一一個國土覆蓋整個大陸嘅國。首都係坎培拉，但人口多集中喺各個州嘅首府，主要喺悉尼、墨爾本、布里斯本、珀斯同埋阿德萊德。
澳洲本身係由澳洲大陸，塔斯曼尼亞同一啲喺太平洋、印度洋同埋南極洋嘅島嶼組成。澳洲東南邊係紐西蘭、北邊有巴布亞新畿內亞同埋東帝汶，而印度就喺西北邊。「澳大利亞」一詞源自)拉丁文'terra australis incognita'，譯做粵文即係「喺南方未知嘅大陸」。
澳洲人均擁有嘅國土面積喺全世界排第四，有多樣嘅自然景觀，包括熱帶雨林、又叫做「紅色中心」嘅沙漠、吸引好多遊客到大堡礁同烏魯汝。更加有大量特有動植物，係有袋類哺乳類唯一一個佔最多嘅大陸，亦有鴨嘴獸等活化石。澳洲同美國兩個國家並列擁有最多世界自然遺產。
政治上，澳洲混合咗英國西敏制同美國嘅制度。即係前者嘅議會至上而且同政府關係密切，並保留虛位君主、以及美式聯邦制同有實權嘅參議院。所以澳洲喺多個指數排名，例如生活質素、健康、教育、經濟自由度、公民自由度同政治權利中名列前茅。澳洲積極參與國際事務，係聯合國、20國集團、英聯邦、太平洋安全保障條約、經濟合作與發展組織、亞太經合組織同太平洋島國論壇嘅成員。

歷史
澳洲大陸喺四萬年前就已經有原住民澳洲人喺度住。喺1606年，荷蘭航海家威廉．揚松抵達依家嘅澳洲昆士蘭約角半島，係史上首次有歐洲人登陸澳洲。之後，相繼有唔同嘅荷蘭人去澳洲探險，佢哋稱為「新荷蘭」。
之後，喺1770年8月22號，英國占士曲船長去到依家澳洲北岸嘅屬領島，宣告成個澳洲東岸為英皇屬土，並命名為新南威爾士。但英國對新南威爾士正式展開殖民地管治就要等到1788年1月26號澳洲開埠。之後至到十九世紀，人口起飛，而且探索咗東部之外嘅地方，其後五個自治殖民地相繼成立。
喺1901年1月1號，六個殖民地合併為一個自治領，做咗澳大利亞聯邦。雖然澳洲自此逐漸獨立，但一路都喺英聯邦入面，國家元首依然係由英國君主做。不過須知正式蒞講國王喺澳洲就係「澳洲君主」，法律上同佢英國君主嘅身分唔再關事，而且一開始已經冇實權，並且由澳洲總督同各州總督分別喺聯邦同州代表。

政區
澳洲分為六大州（State）、兩大領地（Territory），與及其他較細領地。
六大州：
新南威爾士（New South Wales, NSW），澳洲唐人稱之「紐修威州」。
維多利亞（Victoria, Vic）
昆士蘭（Queensland, Qld）
南澳（South Australia, SA）
西澳（Western Australia, WA）
塔士文利亞（Tasmania, Tas）
兩大領地：
京畿（Australian Capital Territory, ACT）
北領地（Northern Territory, NT）
其他領地：
有人住：
渣華灣（Jervis Bay Territory）
諾福島（Norfolk Island）
聖誕島（Christmas Island）
椰樹島（Cocos (Keeling) Islands）
冇人長住：
亞什摩同卡地爾群島（Ashmore and Cartier Islands）
珊瑚海群島（Coral Sea Islands）
克島同麥當奴群島（Heard Island and McDonald Islands）
澳洲南極領地（Australian Antarctic Territory，好多國家依南極條約唔承認）
除咗聯邦國會有權取締當地政府立嘅例之外，好多時，兩個領地嘅運作模式同其他州一樣。

外交
澳洲政府喺2004年嘅外交白皮書入面講到，基本外交政策係重視同美國嘅關係，同埋藉助經貿往來，促進同亞洲各國嘅關係。另外，佢哋一直以來同紐西蘭嘅關係都好好。

經濟
澳洲係一個發達國家，最主要係靠自然資源賺錢，例如佢嘅旅遊業係靠大量自然景觀吸引外國人。而佢又有發達嘅礦產業同埋畜牧業，專門出口原材料。因為佢係喺南半球，澳洲多數同亞洲交往，例如原材料都係輸出到中國。
澳洲係全球第12大經濟體，人均國民生產總值排名世界第5，並被瑞士信貸集團選為世界財富中值最高嘅國家。
澳洲嘅貨幣係澳元（俗稱澳洲紙）。現時流通嘅硬幣分為5仙、1毫、2毫、5毫、1蚊、2蚊（尺寸細過1蚊）；而紙幣就分為5蚊、10蚊、廿蚊、50蚊同100蚊。

文化
由於以前係英國殖民地，澳洲主流文化本身就係英國文化。由於地理上唔近歐洲，雖然澳洲人口以白人為主，但係喺文化上顯得好孤立。尤其係隨住二次大戰後美國興起，好多澳洲新一代都崇拜以荷里活為主嘅美國文化，原有嘅英國文化就被視為傳統文化。
第6屆香港區議會選舉結果

第6屆香港區議會選舉提名期係由2019年10月4號到10月17號，總共收到1104個提名，有1090個提名有效，另外有6個人報名之後退選，重有8個提名無效，11月24號會投票。以下係參選名單同結果：

結果
呢篇文（或呢段）要按維基百科格式，以達到維基百科嘅品質標準。麻煩幫手改改呢篇文，特別係啲分段同埋相關嘅連結。（幫下我）
註：民主派嘅替補候選人（Plan B）同棄選者一律以白色顯示
上海理髮

上海理髮係喺港澳常見嘅飛髮鋪，呢類技術嚟自揚州嘅飛髮師傅，佢哋好多去咗上海開工，風格別樹一幟。
1940年代有好多上海以及附近嘅江蘇同浙江人，湧入香港定居。由於早些少，上海好繁榮，因此上述新移民爭住自認上海人，並且好鍾意用呢個地名嚟宣傳生意，令「上海理髮」呢個稱呼變得好流行。
現存呢種鋪頭嘅格局，多數都好懷舊，同粵語長片當中嘅相似；家陣呢個流派已經式微，沿用此傳統營業嘅多數都係老師傅，經驗豐富，年紀唔細，比較講究嗰啲開工時會着白衫制服外套同西褲；架生有古董飛髮椅、頭枕；磨剃刀用皮帶；古董椅以西德來佬貨最架勢——剃鬚時會調校高低，同向後拗，椅背變床，椅腳重可以360度轉圈。
剃光頭同剃鬚係呢派嘅必備技術，而其他飛髮舖就唔係間間都有人做得到。
水田

水田係有積水嘅田，用嚟種半水生植物，最常見係種稻米，所以又叫稻田。
鬼佬

（番）鬼佬（粵拼：gwai2 lou2）一般指白種人，係廣東話嘅俗語，意思係外國人。按字面理解，即係（外族嘅）半人半鬼，由於舊時廣東人觀念，認為白人大多數都係紅鬚綠眼，又或者源自19世紀因外國軍隊入侵中國，而產生「鬼佬」呢個詞[未記出處或冇根據]。連英文都有gweilo呢個詞。廣義啲嚟睇，各種非東亞人種都可以當係鬼佬，要準確區分時，會講白鬼。
如此類推，白種人當中，女人叫（番）鬼婆，細路仔叫（番）鬼仔，細路女叫（番）鬼妹……黑人叫黑鬼。
有好多粵語人口喺公衆地方都一樣用「鬼佬」呢個詞，佢哋認為呢個稱呼冇貶義或者爭議。「鬼佬」呢個稱呼有出現喺香港嘅兒歌，當時都冇人覺得有問題。
有啲白種人覺得鬼佬呢個稱呼係對佢哋嘅侮辱。重有根據香港法例，喺一個工作地方、學校、公共機構等，任何人如基於另一人嘅種族……作出唔受歡迎嘅行為（可包括口頭或者書面陳述）……作出嗰個行為嘅人即屬對佢個人作出騷擾（原文：第602章 第7條 種族騷擾）。即係話如果對方唔歡迎或者唔鍾意呢個稱呼，叫佢「鬼佬」有可能會犯法。另一方面，而家有啲住喺香港嘅西方人有時會笑笑吓自稱「鬼佬」，呢點反映出居港西方人嘅思想開始變化，由之前當呢個詞係污蔑至到宜家嘅入鄉隨俗。

官話
一張大概印製響1899年嘅義和團小册子，紙上稱外國人為鬼子。
官話中嘅鬼子同「鬼佬」同義，但係多數形容日本人，而且有唔友好嘅意思，如「日本鬼子」、「東洋鬼子」，電影《鬼子來了》即描寫抗日戰爭期間嘅事；而白種人就稱為「洋鬼子」。近年多咗用「老外」呢個比較友善嘅詞作為對白種人嘅稱呼，重有紅毛鬼子等等。
四川大學

四川大學係中國四川成都一間大學，1896年創校。
塔克拉瑪干沙漠

塔克拉瑪干沙漠係中國至大嘅沙漠，覆蓋新疆塔里木盆地，面積有成33.76萬平方公里。
袁詠儀

袁詠儀（英文：Anita Yuen，1971年9月4號—），花名「靚靚」，係香港電影、電視藝人，1990年香港小姐競選冠軍，1994年到1995年分別憑《新不了情》同《金枝玉葉》連攞兩屆香港電影金像獎最佳女主角獎。佢老公係香港藝人張智霖，喺2001年結婚。2019年，佢哋約埋蔡一智夫婦去張家界、袁家界等旅行。

演出
呢個表唔完整，歡迎加料。
黃潔琪

黃潔琪（英文：Miko Wong，1994年2月18號—）係馬來西亞籍華裔女藝人，吉隆坡出世同成長，主要喺馬來西亞做平面模特兒同展場Showgirl。佢被譽為「翻版林明禎」、「大馬郭雪芙」，個人YouTube頻道達13萬多訂閱，IG坐擁逾100萬用戶追蹤。
2018年佢喺香港出咗本寫真集，2019年又參與香港ViuTV喺馬來西亞拍嘅節目。2023年 第二本個人寫真集《Miko・琪幻日記》記錄自己由女孩成長為輕熟女生嘅過程，呢次寫真集走訪大馬、台灣同香港三地取景。

寫真集
2018年：《MIKO純。潔琪》
2023年 : 《Miko・琪幻日記》
催眠治療

催眠療法，或者叫做催眠治療法、催眠治療、催眠心理療法等（英語：Hypnotherapy），係種身心干預（英語：Mind–body interventions）技術，喺其中，催眠被用嚟創造一種注意力集中嘅狀態，並且喺處理生理、心理障礙或其他相關問題嘅時候，增加心理暗示能力。

戒煙
喺戒煙方面，催眠療法比其他預防同治療措施，喺治療六個月後嘅成功戒煙率更高。

分娩
催眠療法可以用喺分娩過程同產後護理入面   。依家仍然未有足夠證據去確定佢係咪可以減輕分娩時嘅疼痛和有效地預防產後抑鬱症。 。不過，去到2013年進行嘅研究發現：喺分娩過程入面使用催眠可以令過程用少啲藥理鎮痛同催產素，從而縮短了第一產程嘅持續時間”。  同年，丹麥亦有研究指自我催眠課程可改善婦女嘅分娩體驗，並減少恐懼感”。  去到2015年，一組研究人員喺英國進行咗類似嘅研究，指自我催眠嘅積極經歷可以俾到人鎮靜，自信同埋增強分娩嘅感覺”。 催眠術被凱特米德爾頓（Kate Middleton）等名星使用。

衍生法律道德問題
由於催眠治療嘅潛在功效，所以有唔少人會嘗試使用，過程亦需要被催眠者對施行治療者有高度信任。但有啲人就以施行治療嘅名義，作出行騙同鹹濕等類別嘅缺德及／或不法行為。部分案例包括：
撈政治同做生意都掀起過誠信類紛爭嘅鍾詠淵，喺催眠呢行嘅部分行為亦廣受非議。佢被投訴，以性治療作招徠，性騷擾女病患，亦因而被港大心理學家梁錦堂同平機會批評，之後，佢仲聲稱可醫治愛滋病，四個月收費29萬元，仲建議感染者停止進行緊嘅雞尾酒療法，慈善組織關懷愛滋批評佢罔顧感染者生命。
法國東部貝桑松地區（Besançon）一名53歲催眠師裴特（Michel Pate），涉嫌喺2005至2014年期間，對12名患者性侵，去到2018年被判處7年徒刑，並禁止擔任各種治療工作。
喺台灣，法律對催眠術有明文規定，例如《中華民國刑法》第十六章妨害性自主罪第221、224條等，都列明以催眠術強逼他人性交，或對其猥褻行為者，可被判處有期徒刑。
阿媽有喜

《阿媽有喜》（OMG! Mom's Big News）係2025年上畫嘅馬來西亞電影，由張順源執導，袁詠儀、陳峰、童繽毓、劉界輝、黃潔琪主演。呢套係2025年馬來西亞其中一套賀歲片，而喺香港就未有同其他賀歲港產片正面交鋒，要等到三八婦女節先至喺香港搞一場首映，香港公映日期待定。
俸祿

俸祿，係古時中國嘅歷朝歷代，朝廷發俾公職人員或者官吏嘅報酬。

沿革
不過唔同嘅朝代有啲唔同嘅規定，不過最早嘅官吏報酬唔係用現金嘅形式俾嘅；喺封建制度嘅時候，俾嘅係土地，甚至係「封土建國」（封建制度），對唔係最高級別嘅官吏，俾嘅係糧食同其他實物。

商朝
喺商朝，用嘅係「封建制度」（封土建國），當時封「官」授「爵」，每個官爵都有屬於自己嘅封地，所以唔需要朝廷出糧俾佢哋。唔單止無糧出，其實封地每年嘅糧食，係要用稅嘅形式繳納俾朝廷。而封地嘅大細同埋肥沃程度，就代表咗官位、爵位嘅大細。官位、爵位越大，土地嘅產量越大，官爵可以得到嘅收入就越多，要納嘅稅亦都越多。註：「爵」其實係商朝或者更早嘅時期，係用青銅製造嘅飲酒用器皿（酒杯），因為當時製造青銅一啲都唔容易，所以只有宮廷同官爵先至有得用，而爵亦都自然成為地位嘅象徵。

東周
到咗東周時期，官僚體制出現咗變化，各國嘅國君喺任用官吏嘅時候，出俾啲官吏嘅糧餉制度。 到咗戰國嘅中期，隨著封建制度嘅逐漸退場，官僚制度嘅建立，國君俾官吏嘅報酬，已經好少用「分封土地」嘅封建辦法，取而代之嘅係俾一定數量嘅糧食做報酬，叫做俸祿，有時亦都會用錢幣、黃金或者實物嚟獎賞佢哋。 從此之後，實物俸祿喺一段相當長嘅時間成為咗主流。 需要留意嘅係，「俸祿」唔係一個單一嘅概念，「俸」同「祿」其實係兩個唔同嘅概念。「俸」就好似依家嘅老闆出糧俾僱員，係薪水，一般係月薪；「祿」就係食物配給同埋實物「工資」，包括穀物。根據《論語別裁》，作者南懷瑾嘅解釋：對古代官員，「祿」嘅重要性係遠遠高過「俸」嘅。

漢朝
到咗漢朝，官吏嘅出糧制度更加完善，俸祿嘅形式亦都開始變成更加正規。 根據唔同嘅等級，官吏能夠攞到唔同數量嘅糧食，當時嘅糧食係用「石」同「斛」嚟做體積（容量）單位。而官員嘅等級係用出「糧」嘅數量呢分嘅，主持國政嘅三公（丞相、太尉、禦史大夫）係「萬石」官係最高級別，而「百石之官」係低級官員。註：原文係「漢制，三公號稱萬石，其俸月各三百五十斛穀。其稱中二千石者月各百八十斛，二千石者百二十斛，比二千石者百斛，千石者九十斛，比千石者八十斛，六百石者七十斛，比六百石者六十斛，四百石者五十斛，比四百石者四十五斛，三百石者四十斛，比三百石者三十七斛，二百石者三十斛，比二百石者二十七斛，一百石者十六斛。」

魏晉
去到魏晉嘅時候，俸祿制度同當時嘅九品中正制配合，出糧嘅方式從「俸祿」各半，變成「俸」（錢幣）、「祿」（糧食）、「帛」（衣料、布料）制度。官員除咗可以領到「俸祿」之外，仲可以領到「帛」。 曹魏開始「俸祿」加入「帛」嘅原因可以係曹魏時期，朝廷嘅稅收係用綿、絹、帛、粟收取嘅。

隋唐
去到隋朝，「帛」仍然係官員出糧嘅一部分，根據根據《隋書》：「官一品，每歲祿八百匹，二百匹為一秩。從一品，七百匹，一百七十五匹為一秩。…… 九品，二十八匹，七匹為一秩。從九品，二十四匹，六匹為一秩。祿率一分以帛，一分以粟，一分以錢」。去到唐朝，「俸」、「祿」、「帛」三分嘅制度取消咗，官員出糧改返做漢朝嘅「俸祿」制度，而且俸祿制度嘅實物部分變得相當靈活。
唐朝「俸祿」分為「歲祿」、「月俸」、「職分田」三種，「月俸」係指對官員嘅津貼，包括庶僕、雜用等。唐代規定，凡文武官員喺朝堂上失禮，罰一「月俸」。詩人白居易嘗喺朝廷嗰度做官，佢嘅俸祿數目，可以喺佢嘅詩嗰度睇到，白居易後生嘅時候做過比較初級嘅官員，叫做「戶曹」，當時佢寫咗《南亭對酒送春初除戶曹，喜而言志》話：「……俸錢四五萬，月可奉晨昏。廩祿二百石，歲可盈倉和。喧喧車馬來，賀客滿我門。不以我為貪，知我家內貧。置酒延賀客，客容亦歡欣……」，可以話係唔算有錢，但係夠食有多，有啲似依家嘅中產。到咗三十五歲，白居易升咗官，做縣尉，寫咗《觀刈麥》話：「……今我何功德？曾不事農桑。吏祿三百石，歲晏有餘糧。……」，人工有三百石咁多，可以有餘糧，對於自己無勞動而得到咁多俸祿，佢有啲慚愧。佢三十七歲嘅時候佢做「左拾遺」，寫咗《醉後走筆酬劉五主簿長句之贈兼簡張大賈二十四先輩昆季》話「……惆悵知賢不能薦，徒為出入蓬萊殿。月慚諫紙二百張，歲愧俸錢三十萬……」，佢嘅人士工又再升咗幾倍，而且開始為「知賢不能薦」而感到惆悵。五十歲嘅時候，白居易做「杭州刺史」，佢當時寫咗《南亭對酒送春》話：「……云我五十餘，未是苦老人。刺史二千石，亦不為貧賤。天下三品官，多老於我身……」，可以見到佢當時係三品官，朝廷出俾佢嘅糧，令佢生活都算過得唔錯；到咗五十四歲嘅時候，佢做咗「蘇州刺史」嘅時候，寫咗《題新館》話「曾為白社羈遊子，今作朱門醉飽身。十萬戶州尤覺貴，二千石祿敢言貧。重裘每念單衣士，兼味嘗思旅食人。新館寒來多少客，欲回歌酒暖風塵」，睇嚟佢都都滿意佢嘅人工。而佢做「太子少傅」嘅時候，寫咗《從同州刺史改授太子少傅分司》話「……留侯爵秩誠虛貴，疏受生涯未苦貧。月俸百千官二品，朝廷雇我作閒人」，可以見到佢做二品官嘅閒位，每個月嘅人工亦唔低。不過，佢喺七十一嘅時候寫嘅《達哉樂天行》話「……先賣南坊十畝園，次賣東郭五項田，然後兼賣所居宅，彷彿獲緡二三千。半與爾充衣食費，半與吾供酒肉錢。吾今已年七十一，眼昏須白頭風眩。……」，可以睇出佢晚年要靠賣屋賣地為生。

宋朝
宋代官員嘅人工比起其他朝代嚟講係比較高嘅，不過其實宋朝嘅通貨膨脹問題亦相當嚴重，物價亦比較高。地方首長同埋中央主要官員仲可以邏到「公使錢」，「公使錢」其實係佢哋嘅個人特別津貼，可以話係人工嘅一部分；而官員嘅衙門開支呢啲公家開支，又有「特別辦公費」嘅「公用錢」可以用，呢啲「公用錢」可以用嚟招呼其他官員，或者其他地方特別用途，但係用呢啲錢係需要匯報嘅，侵吞「公用錢」係犯法嘅。

明朝
明朝官員嘅人工係歷朝歷代之中比較差嘅，所以明太祖喺建國嘅初期，就要設計各種各樣嘅酷刑嚟到防制貪污，甚至規定貪污過六十兩白銀嘅官員，一律「梟首示眾，仍剝皮實草」，又規定：「有即斃者，行刑之人坐死」。最溜尾嗰句嘅意思係：剝皮嘅時候，如果個犯早死咗，行刑嘅人亦都要「連坐」判決死刑。

清朝
清朝初期沿用明朝嘅低薪制度。因為清朝官員嘅薪俸相當低，官員基本上係處於入不敷出嘅狀態，所以佢哋虧空公款嘅問題相當嚴重，亦都令到佢哋無辦法唔巧立名目去加徵百姓嘅稅收；到咗清朝中後期，貪污腐敗問題基本上去到巧取豪奪嘅程度，苛捐雜稅眾多，例如用火耗、浮收（地方官員向百姓徵收額外嘅稅款）等等嘅形式嚟收取鄉民嘅錢財。為咗限制官員任意向百姓索取錢財，同時又能夠保障官吏嘅生計，同埋地方衙門嘅各種日常開支，雍正喺官員嘅俸祿之外，加多咗養廉銀嘅制度。養廉銀嘅原意唔係純粹提高官吏嘅薪酬待遇，所以清朝後期嘅養廉銀嘅範圍擴大到文武百官都有，不過最終遂漸失去咗養廉銀本嚟嘅意義，而變成咗官員加人工嘅別名；而官員浮收勒折、巧立名目去貪污嘅問題，仍舊存在。
談善言

談善言（英文：Hedwig Tam Sin-yin，1990年3月29號—），香港女演員、模特兒，出名作品包括電影《點五步》擔正做女主角芷菁，憑呢個角色被提名角逐第36屆香港電影金像獎最佳新演員。佢跟過唔少戲劇名師學野，仲立志以演員為終身事業。2025年佢憑電影《虎毒不》榮獲第31屆香港電影評論學會大獎最佳女演員。
面試特攻隊

《面試特攻隊》係2025年開拍嘅港產片，由何亮瑜執導，余香凝、林峯、王敏奕、方志友、梁仲恆、梁雍婷、苑瓊丹主演。故仔講幾位家長點樣應付仔女嘅入學面試。
余香凝

余香凝（粵拼：jyu4 hoeng1 jing4；英文：Jennifer Yu，1993年7月5號—），係香港女藝人，2011年開始做模特兒，屬天下一將士藝人旗下，拍過唔少廣告，2016年開始參演電影，憑出道作品《骨妹》入圍第36屆香港電影金像獎最佳新演員提名。2017年佢加入樂壇，推出頭一隻派台歌《你愛的人上》。

個人生活
余香凝個妹係模特兒余潔滢（Zoe Yu）。
余香凝曾經同演員陳家樂拍拖，兩人喺2014年拍港台電視劇《總有出頭天》合作嗰陣撻著，陳家樂重認定佢係結婚對象。但係喺2018年6月14號，余香凝被揭發一腳踏兩船，更被記者目擊佢主動送上門連日喺男家過夜，受到非議，被唔少網民辱罵。事發後佢承認已同陳家樂分手，不過就唔認有「偷食」。
2020年10月13號，余香凝喺個人Instagram宣布將同圈外男友陸政渡（Tim Luk）結婚，同年11月14號響半島酒店舉辦婚禮同婚宴，同年12月25號宣布有咗。2021年5月23號，又生咗一女Clare。

事件
2017年3月13號，余香凝揸車喺吐露港公路俾另一架車撞，佢傷咗鼻骨同左邊面，唔算太嚴重。
林峯

林峯（粵拼：lam4 fung1，英文：Raymond Lam Fung，1979年12月8號—）係香港一個男演員同埋歌手，嚮娛樂圈係歌影視三棲藝人，做過無綫電視藝員。

身世
林峯喺中華人民共和國福建廈門出世。老豆係中國大陸地產商。
2004年嗰陣曾經被包裝為為奧運六星之一。
佢喺2007年加入英皇娛樂集團；喺2008年攞到2007年度十大勁歌金曲頒獎典禮「最受歡迎男新人」金獎；喺2010到2013嘅連續四年攞到2009到2012年度「亞太區最受歡迎男歌星」大獎；其中喺2012年攞到2011年度嘅「金曲金獎」《Chok》；喺2014年升級做2013年度「最受歡迎男歌星」大獎得主等。
佢嚮2009到2013呢5年裏面喺紅磡體育館開過4次個人演唱會，分別係2009年6月17同18號「峯．情無限演唱會Let's Get Wet 2」；2010年7月27到30號「Come 2 Me Beauty Live on Stage」；2011年7月29到31號「Light Up My Live」同埋2013年1月26到28號「A Time 4 You」。

感情生活
林峯出道以嚟只係承認過兩段戀情：2013年到2017年同過香港演員吳千語拍拖，2018年開始就同中國大陸模特兒張馨月拍拖，並將會喺2019年12月8號結婚。 2019年聖誕，林峯帶埋張馨月同林夏薇夫婦一齊過節。

演出
呢個表唔完整，歡迎加料。
王敏奕

王敏奕（Venus Wong Man Yik，1992年1月1號—）係香港女模特兒兼演員。

演藝發展
王敏奕12歲時開始做平面模特兒，同年開始拍青春劇，之後開始拍電影同廣告。2013年，佢拍無綫電視劇集《女人俱樂部》，扮李麗珍角色嘅後生版，喺套劇播出之後受到觀眾關注。2019年，佢拍ViuTV電視劇，挑戰高難度角色。2020年，佢同無綫電視簽經理人合約同加盟星夢娛樂。

個人生活
2019年，王敏奕同演員曾國祥結婚，成爲曾志偉嘅新抱。

演出
呢個表唔完整，歡迎加料。
梁仲恆

梁仲恆（1994年6月6號—）係香港男演員，曾經喺2022年憑電影《媽媽的神奇小子》入面嘅飾演蘇樺偉入圍第40屆香港電影金像獎最佳男主角兼最佳新演員。

簡歷
梁仲恆中學讀香港培正中學，2016年喺香港演藝學院戲劇學院一級榮譽畢業（主修表演），之後加入中英劇團做全職演員。
梁雍婷

梁雍婷（英文：Rachel Leung，1993年5月26號—）係一位中泰混血香港女演員。

簡歷
梁雍婷響2014年拍由張經緯導演嘅首部劇情片電影出道作《藍天白雲》，飾演「梁可麗」（Connie）呢個角色，響2017年發布，並響2018年1月18號響香港上畫。2017年出席韓國釜山國際電影節（BIFF），同埋香港亞洲電影節（HKAFF）。
佢憑電影《白日之下》響2023年得到台灣金馬獎最佳女配角嘅提名，更響2024年得到亞洲電影大獎同香港電影金像獎嘅最佳女配角獎。
苑瓊丹

苑瓊丹（Kingdom Yuen，1963年9月11號—），原名苑麗瓊，係香港女演員，參演過幾十部影視作品，以喺周星馳電影扮演配角而出名。

經歷
佢細個讀香港基教書院（小學部）同陳瑞祺（喇沙）小學，後來喺萃華英文書院土瓜灣分校（北帝街）讀中學，1980-1981年讀中五，但中五留班讀多一年，所以要1982年先至正式離校。
2020年，苑瓊丹喺冰姐鍾慧冰主持嘅《我的老友係明星》入面講：「講真嗰句，其實嗰段時間我都好風光，每日去開工，好得戚，劇本攞嚟一睇，跟住讀，點知導演話係急口令，我心諗唔係呀嘛？」當時苑瓊丹所演嘅就係《九品芝麻官》入面嘅龜婆。「星仔有一個習慣係會睇我哋演咩嘅，佢企咗喺度，但我又講嚟講去都講唔到，然後佢就同王晶導演講，佢話：『你叫佢講1234567啦！』，然後晶哥就話：『唔得喎！而家講唔到嘅話，第日點配音呀佢！』我話畀你聽，因為我係一個好要面嘅人，我當時覺得好難堪，我隻耳仔紅晒，跟住我踎咗喺地下度，好驚，驚到真係，但都係要咬緊牙關做，我唔知啲人睇唔睇得出，可能啲人以為我當時個樣好兇狠，但其實我就係咬實牙關喺度講。之後我就走去問阿吳孟達，佢話演員呢，會回塘㗎，我就同我自己講，我掉以輕心咗，太理所當然，太驕傲，我已經冇咗作為一個演員對角色嘅了解，冇晒呢個過程。」

個人投資
2017年12月，從影多年嘅苑瓊丹投資過千萬元經營「諾貝爾活髮科研中心」生意。另外，2019年起開始，佢開始發展網上平台購物生意。又投資「熟餸包」嘅食物加工工場生意。

感情生活
佢係已故藝人林正英生前嘅女友。苑瓊丹現任老公係玻璃大王黃乃揚。

政治立場
2020年6月，苑同約2600名文藝界從業者聯署支持未經香港人同意，北京單方面定立嘅港版國安法。
林家熙

林家熙（英文：Matthew Lam，1994年9月10號—），係香港男演員，佢小學讀佛教中華康山學校，中學讀張振興伉儷書院。
出道作品有2016年電影《點五步》嘅Locker，佢而家用緊嘅英文名就係嚟自呢個角色。喺2020年尾加入當時爆紅嘅YouTube創作團隊試當真後進一步多人留意。2021年9月底，佢同試當真另一成員吳家忻（Jeannie）嘅戀情正式公開。
楊偲泳

楊偲泳（粵拼：joeng4 si1 wing6，Renci Yeung，1993年11月6號—）係香港女演員，2015年因為演出歌手王灝兒《矛盾一生》MV入面嘅女主角而開始出名，2016年開始參與ViuTV節目。佢同時係香港排球聯賽女子乙組球隊匯青球員。

簡歷
楊偲泳中學就讀嶺南中學，香港城市大學創意媒體系副學士畢業。2015年，佢做咗歌手王灝兒《矛盾一生》MV入面嘅女主角，而開始畀大眾留意。
楊偲泳喺2016年參與ViuTV節目，比較出名嘅演出包括《詭探》系列、《身後事務所》、《嘆息橋》等等。
2016年11月27號，楊偲泳為咗拍《SE7EN》第二輯而參加Red Bull Flugtag 飛行比賽，飛機起飛嗰陣出意外跌咗落水，一度失憶要入院檢查，最後無事。
袁富華

袁富華2019年4月14號第38屆香港電影金像獎頒獎典禮之後出席得獎者記者招待會。男演員羅馬拼音Yuen Fu Wah英文名Ben Yuen國籍 中國（香港）民族漢族出世1964年（60–61歲）職業演員語言粵語、英文、普通話教育程度香港演藝學院導演碩士母校威靈頓英文中學出道地 香港代表作品《喜劇之王》、《翠絲》活躍年代1995年到依家
獎
第55屆金馬獎最佳男配角
袁富華（英文：Ben Yuen，1964年—）係香港男演員，自1995年開始演出過好多電影同舞臺劇作品。2017年佢頭一次演出電視劇。
袁富華最出名角色係1999年電影《喜劇之王》入面大聲嗌「你唔係外賣仔！」嗰位大佬。2018年佢憑電影《翠絲》攞到第55屆金馬獎最佳男配角獎。

簡歷
袁富華出身好窮，自細就要做童工養家，中學讀威靈頓英文中學，讀到中五就正式投身社會，有次偶然見到請業餘演員，佢就走去試，結果就開始佢嘅演員生涯，主要喺劇場演出，出入過兩次中英劇團，亦有客串電影。2011年佢讀完香港演藝學院嘅碩士。佢亦曾經攞過香港舞台劇獎最佳男配角（喜／鬧）。佢喺2018年憑電影《翠絲》入面嘅跨性別粵劇花旦角色「打鈴哥」，入圍第55屆金馬獎同第38屆香港電影金像獎最佳男配角提名，最後更成功攞獎。2019年，佢憑電影《叔·叔》獲得金馬獎「最佳男主角」提名。
生命進化史

生命進化史（粵拼：sang1 ming6 zeon3 faa3 si2）係指地球上嘅生命進化嘅歷史。
地球係目前宇宙已知行星入面唯一能夠維持生命嘅。一般認為大約 40 億年前嘅高能化學反應產生咗能夠複製自己嘅分子，打後 5 億年就出現咗所有生命嘅共同祖先，再分化咗細菌同古菌出嚟。早期嘅生命體發展出搞光合作用嘅能力，於是有得直接利用太陽能向大氣嗰度釋放啲氧氣。大氣度積累嘅氧氣俾太陽射嘅紫外線作用，喺上層大氣形成咗臭氧（O3），出現咗臭氧層。早期嘅生命以原核生物（以單一原核細胞組成嘅生物）嘅形態存在。由於臭氧層吸收咗太陽射落嚟嘅紫外線，陸地變到好啱生命生存，所以生命開始喺陸地上面繁衍。目前已知最早嘅生命化石證據有西澳洲砂岩入面揾到嘅 34.8 億年前嘅微生物墊化石、西格陵蘭變質碎屑岩度 37 億年前嘅生源石墨、仲有西澳洲岩石度 41 億年前嘅生物質殘骸。
距離而家大約 5.42 億年前發生咗寒武紀生命大爆發（Cambrian explosion）。由化石睇，嗰時地球上嘅多細胞生物種類突然之間多咗好多，包括節肢動物三葉蟲、奇蝦等。化石記錄顯示大多數嘅動物門都係喺呢個時期出現嘅。呢個時期持續咗大約 2 千萬年至 2 千 5 百萬年，導致咗大多數現代動物門嘅發散。複雜啲嘅生物多咗好多，生物多樣性大幅噉提高，所以佢俾人話係生命嘅大爆發。
喺後少少嘅 5 億年前嘅奧陶紀（Ordovician）地球有咗脊椎動物－甲冑魚。打後嘅化石記錄顯示地球又有咗幾次生物物種嘅大規模增加或者滅絕，最近嗰次係 6 千 6 百萬年前嘅白堊紀－第三紀滅絕事件（Cretaceous–Paleogene extinction event），呢次事件引致咗恐龍嘅滅絕，但係一啲細隻嘅動物－當中有哺乳類－走得甩死唔去，令到地球嘅生命持續落去。嗰次之後，哺乳類開始變到愈嚟愈發達，而幾百萬年前嘅非洲嘅類猿動物似乎開始用兩隻腳行，空咗對手出嚟令到佢哋可以整工具，個腦又變到愈嚟愈大－慢慢進化成智人（Homo sapien）。智人嘅各種活動產生咗世界嘅各大文明同科技。
各種猿類動物（包括人）嘅骨骼
益田·西街

益田·西街（粵拼：jik1 tin4 sai1 gaai1）係中國廣西桂林嘅大型商場，2015年9月10號喐手起，2016年12月23號開業，位置喺陽朔縣陽朔西街同疊翠路嘅交界東角。
入面主要以美食、商場、購物、娛樂同文化等商業配套為主。佢亦係陽朔西街嘅地標之一。
Chill Club 推介榜年度推介 24/25

《Chill Club 推介榜年度推介 24/25》（英文：Chill Club Chart Award Presentation 24/25）係香港MakerVille搞嘅第五屆香港流行音樂頒獎典禮，喺2025年4月6號禮拜日19:00-23:00喺啟德體藝館搞，由ViuTV現場直播。大部份歌曲獎同歌手獎都係由香港市民一人一票投票選出嚟，另外今屆增設由嗰晚現場觀眾投選嘅獎。
Chill Club 推介榜年度推介

《Chill Club 推介榜年度推介》（英文：Chill Club Awards）係香港MakerVille製作每年舉辦嘅香港流行音樂頒獎典禮，2021年（2020/21年度）創立，每年4月到5月搞。
奉俊昊

奉俊昊（粵拼：fung6 zeon3 hou6，韓文：봉준호，1969年9月14號—），係大韓民國嘅一個電影導演同編劇。
竇房結

竇房結（粵拼：dau6 fong4 git3，英文：Sinus node、sinoatrial node或SA node）係心臟嘅一個組織部位。竇房結係正常心跳嘅產生部位，大約係每分鐘72次。當竇房結有病嗰時可能會引發心律過快、心律過慢等等嘅心臟病，亦可能由心臟嘅其他部位例如心房、心室、浦氏纖維去接管起搏功能，但佢哋嘅搏動速率都比竇房結低。大人竇房結通常長15毫米，闊5毫米，厚2毫米。竇房結入面係由起搏P細胞同過渡細胞兩種細胞組成。
四號坦克

法國博物館入面一部配備咗Zimmerit、砲塔裙邊同埋金屬絲網製側裙嘅四號坦克H型。

輔助武器
2×7.92毫米MG34
四號坦克（德文：Panzerkampfwagen IV）係納粹德國喺第二次世界大戰中整嘅一款中型坦克。
佢原本嘅設計目的係支援步兵，同專門反坦克嘅三號坦克一齊作戰。當三號坦克嘅整體性能逐漸唔夠二次大戰中期裝甲戰鬥需要嘅時候，四號坦克因為使用嘅技術較為成熟而比三號坦克有更大嘅改良空間，所以喺不斷改進嘅過程中，四號戰車逐漸成為裝甲師裝備嘅主力車種。呢個時候嘅四號坦克嘅素質比盟軍大部分坦克重好，甚至俾盟軍嘅士兵叫做四號特殊型。四號坦克比較大嘅改良空間亦令佢成日俾人改造，成為用途最廣泛嘅坦克，既有改造為突擊砲、驅逐戰車，亦有改造為彈藥運送車、架橋坦克等。從投產至二戰結束，德國總共生產咗超過8,800部四號坦克或者佢嘅改造型。
四號坦克參加咗幾乎所有戰役，而且表現相當可靠，冇好似豹式坦克初期型號咁有大量嘅技術問題，所以俾德軍裝甲兵暱稱為「軍馬」:184。四號坦克除咗由德國自己用，亦有出口到其它國家，甚至二戰結束後仍然有國家繼續將佢投入戰爭。
印度斯坦文

印度斯坦文（原文： हिन्दुस्तानी‎ 或者 ہندوستانی 或者 Hindustani），又叫印地烏都文（Hindi-Urdu），係印歐語系印度-伊朗語族語言，主要由印地文同烏都文組成，響印度同巴基斯坦用。
概念上，印度斯坦語作為一種「統一語言」或者「融合語言」，可以超越次大陸各地嘅社群同宗教分歧，得到咗聖雄甘地嘅認可， 因為佢唔似印地語同烏爾都語噉，分別俾人覺得同印度教或者伊斯蘭教社群有關聯，而且佢亦都俾人認為係一種對人嚟講比較易學嘅語言。 將印地語轉做烏爾都語（或者反之亦然），通常淨係需要喺兩種文字之間做轉寫就搞掂。 另一方面，翻譯通常只係喺宗教同文學作品先至需要用到。
學者追溯到呢種語言最早嘅書面詩歌，形式係古印地語，可以去到十二同十三世紀左右嘅德里蘇丹國時期。 喺德里蘇丹國時期，佢嘅版圖覆蓋咗今日嘅印度、巴基斯坦東部、尼泊爾南部同孟加拉國嘅大部分地區， 亦都促成咗印度教同伊斯蘭教文化嘅接觸，梵文同俗語作為古印地語嘅基礎，開始吸收咗波斯語嘅借詞而變得豐富，逐漸演變成而家嘅印度斯坦語。 印度斯坦語呢種本土語言，喺印度獨立運動期間，變成咗印度民族團結嘅一種體現， 並且繼續喺印度次大陸北部俾人當做通用語言嚟講， 呢一點反映喺寶萊塢電影同歌曲嘅印度斯坦語詞彙入面。
呢種語言嘅核心詞彙源自俗語（梵文嘅後裔）， 並且有好多嚟自波斯語同阿拉伯語（經由波斯語）嘅借詞。 喺印地語同烏爾都語嘅情況下，佢通常會用天城文字或者係由阿拉伯文衍生出嚟嘅烏爾都文字嚟寫，而羅馬化就喺現代越來越多俾人採用，當做一種中性嘅文字。
截至2023年，印地語同烏爾都語加埋一齊，係世界第三多人講嘅語言，排喺英文同普通話之後，根據《民族語》嘅資料，母語同第二語言使用者加埋有8億4千3百萬人， 不過呢個數字包括咗數以百萬計喺印度人口普查入面自己報稱話自己嘅語言係「印地語」，但係實際上講緊其他印地語族語言而唔係印度斯坦語嘅人。 據稱喺1995年，印地-烏爾都語嘅總使用者人數超過咗3億，令到印度斯坦語成為世界第三或者第四多人講嘅語言。
橋

三藩市金門橋係一條懸索橋。
橋係一種由水面或地面突出來嘅高架，用來連住橋頭橋尾兩邊路。橋可以搭來畀人行，畀車行，甚至畀火車行。橋可以打橫搭住谷河或者海峽兩邊，又或者起響地度升高，檻過下面嘅河或者路，等下面交通暢通無阻。
橋原本係種高大嘅樹（喬木），因為佢夠高大，斬落來就夠長放響河上面，可以連住兩邊岸，即家下講嘅獨木橋。

歷史
印度喜馬偕爾邦吉斯帕北部嘅季節性橋樑
加拿大西蒙特羅斯有蓋橋
美國亞倫鎮嘅阿爾伯特·L·邁耶斯橋，被美國土木工程師學會譽為「最早留存嘅巨型鋼筋混凝土建築典範」
摩洛哥穆罕默德六世大橋
立陶宛明道加斯橋
最原始嘅橋係由踏腳石演變而嚟。
新石器時代人類已經識得喺沼澤鋪木板道，例如英國六千年前嘅甜徑同柱徑。 古人仲會用天然倒下或刻意擺放嘅樹幹搭獨木橋，呢啲早期橋樑被認為係人類最早刻意建造嘅跨河結構。
現存最古老嘅木橋係瑞士拉珀斯維爾-胡爾登木橋，考古發現公元前1523年已有木樁結構。最初嘅木棧道橫跨蘇黎世湖，到公元2世紀末羅馬帝國建6米闊木橋供運輸。1358至1360年間，奧地利公爵魯道夫四世重建長1450米嘅木橋沿用至1878年。2001年4月6日，瑞士重現呢條古代木棧道，成為全國最長木橋。
阿卡迪科橋係邁錫尼文明四座疊澀拱橋之一，建於公元前13世紀，連接提林斯要塞同埃皮達魯斯城，至今仍可使用，係現存最古老石拱橋之一。伯羅奔尼撒半島仲保留多座希臘化時期完整石拱橋。
古代最勁嘅橋樑建築師非古羅馬人莫屬。 羅馬人嘅拱橋同水道橋設計堅固，部分留存至今，例如西班牙塔霍河上嘅阿爾坎塔拉橋。羅馬人發明火山灰水泥，令石材強度更穩定。
古印度考底利耶嘅《政事論》提及水壩同橋樑建造。 旃陀羅笈多一世嘅御用建築師普斯帕古普塔曾修復被洪水沖毀嘅吉爾納爾附近橋樑。 約4世紀印度已出現用竹編鐵鏈加固嘅懸橋，蒙兀兒帝國亦建造大量軍商兩用橋。
中國戰國時期已有大型木橋，現存最古老石橋係隋朝595至605年建造嘅趙州橋，亦係全球最古老大跨徑空腹分段拱橋。歐洲分段拱橋可追溯至2世紀阿爾科內塔橋，而圖拉真橋（105年）木結構已採用空腹分段拱。
16世紀歐洲殖民前，印加帝國喺安第斯山脈用繩索橋跨越峽谷。阿散蒂帝國則在溪流建橋：先將四根叉形樹幹打入河床，架橫樑再鋪泥土，形成簡易通道。
18世紀，漢斯·烏爾里希·格魯本曼兄弟推動木橋設計革新。1716年，于貝爾·戈蒂埃寫出史上首本橋樑工程專著。
1779年英國鐵橋峽谷建成史上首座鑄鐵拱橋，橫跨塞文河，標誌橋樑技術大突破。 19世紀工業革命期間，熟鐵桁架橋盛行，後隨鋼材高抗拉特性普及，古斯塔夫·埃菲爾等工程師設計出更大規模橋樑。
北美18世紀末至19世紀盛行仿德瑞設計嘅有蓋橋，部分橋體以石鐵建造但桁架仍用木料，美國主要流行皇后柱、伯爾拱、城鎮格子三種桁架形式。 1990年代小說同電影《廊橋遺夢》令呢類橋樑廣為人知。
1927年，焊接先驅斯特凡·布雷瓦設計全球首座焊接公路橋——莫日采橋，1929年於波蘭建成。1995年美國焊接學會向波蘭頒發歷史焊接結構獎。

美學設計
荷蘭烏特勒支橫跨阿姆斯特丹-萊茵運河嘅克勞斯親王橋
波斯尼亞莫斯塔爾嘅世界遺產老橋，座橋個名就係城市名嘅由來
倫敦蓋特威克機場嘅橋，飛機喺橋底穿過
大部分橋樑設計以實用為主，但標誌性橋樑嘅外觀往往舉足輕重。 例如作為城市入口嘅跨港大橋、公園景觀橋等。紐約塔科尼克州際公路沿線嘅石面橋就係兼顧美學嘅典例。
橋樑靚唔靚仔，關鍵睇幾點：線條簡潔、橋面唔好太厚、結構連貫、受力形狀分明。 東亞庭園常見嘅月橋專登起得鬼咁高，扮到好似「半月掛空」咁款；皇宮入面嘅橋多數跨過人造河涌，寓意通往緊要地方。北京紫禁城重要庭院入面，五條橋九曲十三彎跨過水道，正中間嗰條淨係皇帝皇后行得，跟班要行兩邊。

橋樑保養
用高頻衝擊處理整過嘅公路橋組件
橋樑壽命通常25到80年不等，睇材料同環境。 保養得好可以襟用過百年，包括：  
- **定期睇實結構**：每3-6個月check一次  
- **簡單檢查**：每2-3年做次基本測試  
- **大驗**：每6-10年詳細驗身
歐洲保養使費好金，有啲國家使多過起新橋。 焊位做埋焊口過渡位後處理，鋼橋可以襟用好多，抵到爛啦。

交通負荷計算
福斯公路橋通車前嘅車流模擬，而家車流已轉去昆斯費里大橋（左邊）
橋樑設計用荷載與抗力系數法，歐洲標準要計到千年一遇嘅極端情況。 而家標準好似歐洲規範會用簡化模型（例如HL-93），靠動態過磅數據庫估極端數值。
長跨度橋要特別注意：
跨度愈長，負荷強度愈低
短橋最驚高速車衝擊
長橋怕塞車頂死
研究員會用蒙地卡羅模擬、微觀車流模擬同影相位分析，計塞車時嘅車龍分布。 例如靠車身長度估重量，或者模擬橋面車群點樣逼埋一齊。

橋樑震動
橋樑喺載重底下會震動，呢種震動喺一定程度上會對應力造成影響。 一般嚟講，震動同動力對纖細結構，例如行人橋同長跨徑公路或者鐵路橋嘅影響會更加明顯。一個著名例子就係塔科馬海峽吊橋，因過度震動喺啱啱建成後就倒塌咗。最近嘅例子有倫敦嘅千禧橋，喺行人載荷底下出現過度震動，結果要封閉同加裝阻尼系統。而對於細啲嘅橋樑，動力效應未必會造成災難性後果，但會因靜態效應而額外增加應力。例如，歐洲橋樑載荷規範指出，放大效應嘅幅度喺10%到70%之間，視乎橋樑跨度、車道數量以及應力類型（例如彎矩或者剪力）。

車輛—橋樑動力互動
過往有好多研究探討車輛過橋時嘅動力互動。Fryba 喺研究移動載荷同歐拉—伯努利梁嘅互動方面作出咗開創性工作。隨住計算能力提高，車輛—橋樑互動（VBI）模型變得越嚟越精細化。 其中一個關注點就係車輛嘅某個自然頻率會唔會同橋樑嘅第一自然頻率共振。 車輛相關嘅頻率包括車身跳動同車軸彈跳，但仲有啲假頻率同車速有關。 再加上路面狀況亦有好多頻率相關嘅因素。 考慮到道路橋上重型車輛種類繁多，有研究建議採用統計方法，對多個靜態極端載荷事件進行VBI分析。

橋樑失敗
睇埋：List of bridge failures
密西西比33號公路跨越Homochitto河嘅橋樑因洪水侵蝕倒塌。
橋樑倒塌對於結構工程師嚟講係一個好重要嘅課題，因為可以從中汲取設計、施工同維護橋樑嘅重要經驗教訓。喺英國，橋樑倒塌第一次喺全國引起關注係維多利亞時代，嗰時建造咗好多新設計橋樑，經常使用新材料，其中有啲橋樑發生咗災難性倒塌。喺美國，國家橋樑清單追踪所有橋樑嘅結構評估，包括標註「結構性缺陷」或者「功能性過時」嘅橋樑狀況。